Noverint presentes et futuri quod ego Stephanus comes Burgundie dedi libere Deo et Beate Marie Cistercii et fratribus ibidem Deo servientibus pro anima mea et animabus antecessorum meorum unam muntatam salis ex meis propriis in puteo Ledonis perpetuo possidendam. Similiter alteram abbati et fratribus de Roseriis. Promisi quoque illas servare immunes ab omni exactione. Et ne qua possit eis super hoc emergere calumpnia presentem paginam sigilli mei impressione munivi. Hoc ipsum laudavit filius meus Stephanus coram testibus istis : Odone, Matheo, Petro militibus de Arlato, Humberto sacerdote, Petro sacerdote, Humberto Dargillous. Actum apud Castrum Karoli in presentia Hugonis monachi Cistercii per cuius manum huius elemosine dono predictas domos investivi. Anno ab Incarnatione Domini millesimo centesimo nonagesimo nono.